Author: Bobi
Last saved by: Goran Stojic

VEĆNICI PODRŽALI PROGRAM IZGRADNJE I “GORICU”

Potvrđen program investicija, “Gorici” jemstvo

* Vanča Dimitrov, sekretar Sekretarijata za investicije,  detaljno obrazložio program  uređenja gradskog građevinskog zemljišta i izgradnje, kao i održavanja komunalne infrastrukture
* Većnici podržali i davanje jemstva  za kredit “Gorice” od 10 miliona dinara
 
 Gradsko veće podržalo je na jučerašnjoj sednici program izgradnje, kao i program održavanja komunalne infrastrukture. Većnici su se saglasili i sa davanjem jemstva Javno-komunalnog preduzeća “Naisus”  preduzeću “Gorica” za kredit u iznosu od 10 miliona dinara. 
 Program uređivanja gradskog građevinskog zemljišta i izgradnje, kao i program održavanja komunalne infrastrukture  naredne godine treba da realizuje Sekretarijat za investicije, koji uz treći program, takozvanog kapitalnog održavanja, ima na raspolaganju ukupno dve milijarde i sedam miliona dinara. 
 “U okviru programa uređivanja planirana je izgradnja vodovodne mreže u Sečanici, koja će potrajati najmanje dve godine. Takođe, biće urađena vdovodna mreža u Donjem i Gornjem Matejevcu i delu Novog Sela, sa oko 20 ulica. Naredne godine završićemo kompletnu vodovodnu mrežu u naselju Šljaka i sistem za vodosnabdevanje Vrelo”, naveo je Vanča Dimitrov, sekretar Sekretarijata za investicije. “U okviru istog programa radićemo i saobraćajnice, odnosno šest kružnih tokova u gradu, oko 50 ulica, završiti radove na Trgu kralja Milana, sportske terene u opštinama, infrastrukturno uređivanje stambene lokacije za izbegla lica u naselju “Branko Bjegović” i lokacije za stanove za vojna lica, kao i geološka istraživanja na lokaciji Ardija.”
 Ukupno ulaganje u oblasti vodosnabdevanja iznosiće 185 miliona dinara naredne godine. Za izgradnju kružnih tokova u blizini Mosta mladosti, na bulevarima Somborskom, Nikole Tesle, Heroja sa Košara, Medijana  i na ulazu u naselje Brzi Brod, kao i za izgradnju ulica biće utrošeno 220 miliona dinara. Uređivanje centralnog gradskog trga koštaće 140 miliona dinara. Za izgradnju sportskih terena u delovima grada u kojima oni nedostaju predviđeno je 60 miliona dinara.
 Za program redovnog održavanja saobraćajnica, ali i za održavanje puteva, koji tek treba da budu renovirani naredne godine, u dužini od 43 kilometra, prema rečima Dimitrova, biće uložen 751 milion dinara.
 “Pored redovnog održavanja postojećih saobraćajnica, imaćemo i rehabilitovane  puteve. Očekuje se da sva prigradska naselja i sela imaju obnovljene pristupne saobraćajnice”, rekao je Dimitrov.
 Primera radi, planirano je obnavljanje puteva Novo Selo-Lalinac, Novo Selo-Čokot-Donje Međurovo, Medoševac-Popovac, Jelašnica-Studena, od Ciglane do Gabrovca, ulice Kosovke devojke i Sarajevska, kao i svih pristupnih saobraćajnica selima u opštini Pantelej.
 Većnici su se složili i za jemstvo za kredit “Gorice” u iznosu od 10 miliona dinara.
 “Nije reč o novom kreditu, već o postojećem, kojem je istekao rok, te je ovo jemstvo samo deo procedure. Preduzeće je u jadnom stanju, ali rešavamo jedan po jedan problem. Ipak, treba nam vremena, te procenjujemo da će nam trebati dve godine da stanemo na noge. Ipak, za poslednja dva meseca uspeli smo da vratimo deo duga dobavljačima, odnosno 14 miliona dinara, rekao je Zoran Milojković, v.d. direktora.
 On je pojasnio da je pre dva meseca, kada je došao na čelo firme dug iznosio 330 miliona dinara, te da u poslednja dva meseca radnici redovno primaju plate.
 Takođe, većnici su se saglasili i sa programima poslovanja gradskih javnih i komunalnih preduzeća za narednu godinu.
                                         O.M.

Antrfile 1

Porez i na “mrtvo” zemljište 

 Veće je usvojilo i predlog o oporezivanju takozvanog “drugog građevinskog zemljišta”, koje se do sada nije oporezivalo, ali je to odnedavno zakonski propisano, iako je reč uglavnom o neplodnom zemljištu. Ako je za “utehu”, na sednici je obrazloženo da je reč o vrlo maloj površini, koja se kategoriše na ovaj način.
 Drugo, većnici su se složili da se građevinsko zemljište, na kojem nema izgrađenih objekata, već se koristi za uzgajanje biljaka, tretira odsada kao poljoprivredno zemljište.
      
Antrfile 2

Naknade

Utvrđene su i naknada za korišćenje javnih površina u poslovne svrhe u iznosu od 122 dinara po kvadratu, naknada za oglašavanje na javnom prostoru u iznosu od 100 dinara po kvadratnom metru i zauzeće javne površine građevinskim materijalom u iznosu od 180 dinara po kvadratu.
 Prihod od ovih nekadašnjih taksi, a sada naknada, ubiru opštine.
LEG:ZELENO SVETLO ZA KOMPLETAN PLAN IZGRADNJE:sednica Gradskog veća
LEG:”PAKET” INVESTICIJA TEŽAK PREKO DVE MILIJARDE DINARA:centar grada
LEG:SMANJUJE SE DUBIOZA,JEMSTVO GRADA ZA KREDIT OD DESET MILIONA:GKP “Gorica”
(Projekat “Nišlije se uključuju u odlučivanje” sufinansiran iz budžeta grada Niša)